钦定古今图书集成/明伦汇编/氏族典/第296卷 > 章旷
## 钦定古今图书集成/明伦汇编/氏族典/第296卷 > 章旷

按《明外史何腾蛟传》：“章旷，字于野，松江华亭人。崇祯
十年进士。授沔阳知州。十六年，贼将郝摇旗陷其城，
同知马飙死之，旷走免。谒总督袁继咸于九江，署为
监纪。巡抚何腾蛟檄旷署荆西道事。给事中熊汝霖、
御史游有伦劾旷沔阳失城罪，候讯黄州。用腾蛟荐，
令戴罪立功。福王立南京，左良玉将犯阙。腾蛟至长”
沙，以旷为监军。南京破，大兵逼湖南，诸将皆畏怯，旷
独悉力御战。唐王擢为右佥都御史，提督军务。旷有
智略，行军不避锋镝，湖南恃以无恐。永明王加兵部
右侍郎。长沙守将王进才与狼兵将覃遇春哄，大掠
而去，旷走宝庆，长沙遂失。旷移驻永州，见诸大将拥
兵，闻警辄走，抑郁而卒。